ჩრდილოეთ კორეისა და სამხრეთ კორეის ურთიერთობები
ჩრდილოეთ კორეისა - სამხრეთ კორეის ურთიერთობები (ან სხვაგვარად, კორეული ურთიერთობები ) — დიპლომატიური ურთიერთობები კორეის ნახევარკუნძულის ორ სახელმწიფოს შორის. ადრე ერთიანი ერი, რომლის ანექსია მოახდინა იაპონიამ 1910 წელს, გაიყო ორ ქვეყანაd მეორე მსოფლიო ომის დასრულებისას, 1945 წელს და დაიწყო კორეის ომი, რომელიც მიმდინარეობდა 1950–1953 წლებში და დასრულდა დაზავების ხელშეკრულებით, მაგრამ სამშვიდობო ხელშეკრულების გარეშე. ჩრდილოეთ კორეა არის ერთპარტიული ტოტალიტარული სახელმწიფო, რომელსაც მართავს კიმთა დინასტია. სამხრეთ კორეა ადრე იმართებოდა სამხედრო დიქტატურების მემკვიდრეობით, 1987 წლის დემოკრატიზაციამდე, როდესაც მან პირდაპირი არჩევნები გამართა. ორივე ქვეყანა პრეტენზიას აცხადებს კორეის ნახევარკუნძულზე და მოშორებით მდებარე კუნძულებზე. ორივე ერი გაერთიანდა გაერთიანებული ერების ორგანიზაციაში 1991 წელს და წევრი ქვეყნების უმეტესობის მიერ აღიარებულია. 1970-იანი წლებიდან ორივე ქვეყანა აწარმოებს არაფორმალურ დიპლომატიურ დიალოგს სამხედრო დაძაბულობის განმუხტვის მიზნით. 2000 წელს კიმ დე ჯუნი გახდა სამხრეთ კორეის პირველი პრეზიდენტი, რომელიც ეწვია ჩრდილოეთ კორეას ნახევარკუნძულის გაყოფიდან 55 წლის შემდეგ. პრეზიდენტ კიმის დროს, სამხრეთ კორეამ წამოიწყო მზის პოლიტიკა ჩრდილოეთ კორეასთან უფრო მშვიდობიანი ურთიერთობების მისაღწევად. ეს პოლიტიკა გააგრძელა შემდეგმა პრეზიდენტმა ნო მუ ჰიენმა, რომელიც 2007 წელს ასევე ჩავიდა ჩრდილოეთ კორეაში და შეხვდა ჩრდილოეთ კორეის ლიდერს კიმ ჩენ ირს. ამ შეხვედრის შედეგად ორივე ლიდერმა ხელი მოაწერა დეკლარაციას მშვიდობის მისაღწევად და კორეული ურთიერთობების აღდგენის შესახებ. ამასთან, მზარდი კრიტიკის შედეგად, მზიანი პოლიტიკა შეწყდა შემდეგი ორი მთავრობის პირობებში. ლი მიონ ბაკისა და პაკ კინ ჰეს პრეზიდენტობის პერიოდში ჩრდილოეთ და სამხრეთ კორეებს შორის ურთიერთობა უფრო მტრული გახდა. 2018 წელს ჩრდილოეთ კორეის 2018 წლის ზამთრის ოლიმპიურ თამაშებში მონაწილეობით, ურთიერთობამ დიპლომატიური გარღვევა განიცადა და მნიშვნელოვნად თბილი გახდა. 2018 წლის აპრილში ორმა ქვეყანამ ხელი მოაწერა პანმუნჯომის დეკლარაციას კორეის ნახევარკუნძულის მშვიდობის, კეთილდღეობისა და გაერთიანების შესახებ. ჩრდილოეთ და სამხრეთ კორეებს შორის გამართულმა სამიტებმა ხელი შეუწყო ჩრდილოეთ კორეასა და შეერთებულ შტატებს შორის პოზიტიურ ურთიერთობებს. მაგრამ ორ ქვეყანას შორის დაძაბულობა კვლავ რჩება.